google/wiki40b huggingface dataset:
Klara Semb

Liv og virke

Klara Semb var datter av Ole H. Semb og Amalie Jansen.
Hun danset fra 1902 i leikarringen som Hulda Garborg startet og ledet, og tok senere over instruksjonen. Hun ble etter hvert svært interessert, og sa i 1914 opp jobben sin i avisen Den 17de Mai for å kunne vie seg til folkedansen på heltid.
Semb besøkte Færøyene i 1911, og møtte der en levende tradisjon av folkedans. Hun nedtegnet dansetradisjon fra store deler av landet i perioden 1909-1916, hovedsakelig turdanser.
Hennes første utgivelse var «Atten norske folkedansar», samla og utgjeve av Klara Semb ; lett utsett for piano ved Carsten Carlsen i 1917. Etter tre studieår i USA gav hun i 1921 ut sin første rettledning til folkedans. Hovedverkene Norske folkedansar, som hun skrev sammen med Knut Liestøl, har kommet i flere utgaver, med varierende antall bind. Hun fikk Kirke- og undervisningsdepartementets barnebokpris i 1958 for boka Danse, danse, dokka, mi, en samling sangdanser, turdanser, ringleker og turleker for barn og unge.
I leikarringene brukte man gjerne folkedrakter, men disse hadde ofte lite rot i den norske klestradisjonen. Etter hvert som Semb ble leder for leikarringen, fikk hun reise rundt i landet og se mange ulike bunadstradisjoner. På denne tida ble bunadene lagd nokså tilfeldig, folk sydde dem selv med inspirasjon fra folkedrakter, men tipasset sin egen smak og bruk. Semb ville tilbake til tradisjonen, og gikk inn for å lage nøyaktige drakter etter mønster fra gamle klær. Materialer, farger, sølvpynt og farger måtte være ekte, og den ferdige bunaden måtte følge en lokal tradisjon, og ikke være et lappeteppe av ulike drakter og stiler.
Både i spørsmål om dans, musikk og bunader hadde Semb et annet syn enn Garborg. Semb lar mer vekt på å identifisere og formidle opprinnelige tradisjoner, mens Garborgs syn lå nærmere en modernisering og tilpasning.
Semb var Ridder¹ av St. Olavs Orden, Statsstipendiat og æresmedlem i Noregs Ungdomslag. Hun var ugift.
The Deck of Cards

«The Deck of Cards» er et amerikansk resitativ som ble popularisert både i country- og populærmusikkområdet, første gang i slutten av 1940-årene.
Selv om countrymusikeren T. Texas Tyler er kreditert for å ha skrevet denne historien, er faktisk «The Deck of Cards» basert på et utdrag av et stykke fra britisk 1800-talls litteratur: The Soldier's Almanack, Bible and Prayer Book.
Denne religiøse historien om en ung soldat som blir arrestert og tiltalt for å ha spilt kort under en gudstjeneste ble første gang en slager i USA i 1948.

Parodier

Red River Dave komponerte en parodi, «The Red Deck of Cards», om en amerikansk krigsfange som hater kort, fordi nord-koreanerne forsøkte å lære ham kommunisme gjennom å bruke en kortstokk.
Den walisiske komikeren og sangeren Max Boyce spilte inn en versjon med Rugby Union-tema.
I en Spitting Image-sketsj fremfører «Leon Brittan» en parodisk versjon, hvor «Margaret Thatcher» oppdager at han og resten av regjeringen spiller kort på et regjeringsmøte.
Bill Oddie fremførte en parodisk versjon skrevet av Tim Brooke-Taylor om en cricketbag i I'm Sorry, I'll Read This Again. Den samme versjonen ble også fremført av David Frost og utgitt som single for Parlophone i 1966.

Norske versjoner

Tryllekunstneren Jan Crosby og Arve Sigvaldsen har hver for seg skrevet to forskjellige norske tekster. Begge bærer tittelen «Soldatens kortstokk».
Jan Crosby med Erik Botolfsens Kor Og Orkester har spilt inn Crosbys versjon. Den ble utgitt på singlen EMI/ODEON GN 1873 i 1973.
Stein Ingebrigtsen har spilt inn Sigvaldsens versjon. Den ble utgitt på single for Crema i 1989.

Historien

Historien er lagt til den andre verdenskrig, hvor en gruppe armésoldater, på en lang fottur under en militær operasjon i Sør-Italia, har ankommet og slått leir i nærheten av en by med navn Cassino.
Mens Skriften blir lest, trekker en soldat som kun har en kortstokk kortene ut og sprer dem foran seg. Han blir oppdaget av en sersjant som beordrer ham om å legge dem vekk (fordi han tror at soldaten spilte kort i kirken). Soldaten blir så ført foran Provost Marshall for å få sin straff. 
Provost Marshall krever en forklaring, hvorpå soldaten forklarer betydningen av hvert kort.
Han sier til slutt at hans kortstokk tjener ham som bibel, almanakk og bønnebok. Fortelleren avslutter så historien med å påstå at historien er sann og at han er vedkommende soldat eller én som kjenner ham.
Bevegelsesligning

En bevegelsesligning er en ligning som skildrer hvordan et system endrer seg (f.eks. bevegelsen til et partikkel som blir utsatt for en kraft) som funksjon av tiden. Iblant omhandler ligningene differensialligningene som systemet oppfyller (f.eks. Newtons bevegelseslover eller Euler-Lagrange-ligningene), og iblant løsningen på disse ligningene.
Ligningene for et legeme som flytter seg lineært (altså i en dimensjon) med jevn akselerasjon er vist under.
Red Hills kraftverk

Red Hills kraftverk er et kombinert varmekraftverk i Choctaw County, delstaten Mississippi i det sørlige USA. Det har en installert produksjonskapasitet på 490 MW, fordelt på 1 blokk / turbin. Operatør er Suez Energy Generation Co (GDF Suez).
Anlegget ble bygget ut i årene 1998–2002. Brenselkilden er lignitt fra Red Hill Mine, samt naturgass og biomasse (trepellets).
I 2006 hadde hele anlegget utslipp på 4,874 mill tonn CO2.
Burke's Barrage

Burke's Barrage er et sjongleringsmønster oppkalt etter mannen som fant det opp, Ken Burke. Det utføres med tre baller, og er forholdsvis populært blant sjonglører på grunn av de imponerende armbevegelsene, men er ikke spesielt vanskelig å mestre.
Mønsteret er en siteswap 423. Det går ut på å kaste en 4, dra den andre ballen i en sirkel i lufta uten og kaste den, og deretter kaste en 3. Mønsteret gjentas så speilvendt.
Bordoppsett

Bordoppsett er en betegnelse på ulike måter å arrangere stoler og bord til konferanse eller servering.
Bordoppsett velges ut fra lokalets kapasitet, hvor deltakernes oppmerksomhet skal rettes, og om det ønskes en formell eller uformell atmosfære.
Oppsett med bare stoler, altså uten bord, kalles for kinooppsett, dette er den mest effektive arealutnyttelsen.
Norges Klatreforbund

Norges klatreforbund (NKF) (stiftet i 1992) er et forbund som har som formål å fremme klatresporten i Norge og representere norsk klatresport internasjonalt.
Norges klatreforbund er et særforbund i Norges idrettsforbund og olympiske og paralympiske komité. Norges klatreforbund er medlem av Det internasjonale klatreforbundet (UIAA), International Federation of Sports Climbing (IFSC), Norsk Fjellsportforum og Friluftslivets fellesorganisasjon (FRIFO).
Windows Media

Windows Media er et multimedierammeverk for medieklipp-kompilering og -distribusjon for Microsoft Windows. Det består av av et sett med programmer og bibliotek (programvare).
Franz Murer

Annen verdenskrig - i Wilno

Han ble så sendt til Wilno (Vilnius) og var fra 1941–1943 ansvarlig for «jødiske anliggender» der. Franz Murer var en utpreget sadist, som utviste en særlig grusomhet mot jødene i byen. I Vilnius, som før krigen ble kalt Litauens Jerusalem, levde det rundt 80.000 jøder. Etter krigen var det ca. 250 fortsatt i live. Resten var myrdet av SS. Murer bærer en del av hovedansvaret for disse drapene.

Etterkrigstiden

Etter krigen bosatte Murer seg i Nordvest-Steiermark i Østerrike. Rett ved stedet han bodde, Admont, lå en leir for Displaced Persons. I 1947 kjente en av dem igjen Murer og han ble arrestert av britiske styrker. I desember 1948 ble han overlevert til Sovjetunionen som ville dømme ham siden Vilnius før krigen hadde vært en del av Sovjetunionen. Murer ble funnet skyldig i drap på Sovjet-borgere og dømt til 25 års hardt straffearbeid. 
Imidlertid ble han, som en del av statsavtalen mellom Østerrike og Sovjetunionen, satt fri i 1955 og vendte tilbake til Østerrike. Simon Wiesenthal fikk rede på dette og klarte å reise en ny rettssak mot ham i 1963. Rettssaken som fant sted i Graz, Østerrike, varte en uke og endte med at Murer ble frikjent. Da frikjennelsen skjedde, var det spontane avskyresolusjoner fra det øvrige Østerrike. Så å si alle aviser kalte det en skandale, og i Wien satte katolske studenter på seg gule Davidsstjerner og gikk i protesttog mens de ropte: «Murer er en morder!».
Stortingets arbeidsordningskomité

Stortingets arbeidsordningskomité var tidligere en fast komité på Stortinget. Komitéen ble avviklet etter vedtak i Stortinget 27. mai 2005 og oppgavene overført dels til Stortingets presidentskap, dels til de andre komitéene på Stortinget.
Arbeidsordningskomitéen bestod av Presidentskapet, komitélederne og de parlamentariske ledere. Hovedoppgaven til komitéen var å utarbeide forslag til en samlet arbeidsplan for behandlingen av innkomne saker. Presidentskapet fastsatte videre planen på grunnlag av forslaget fra komitéen. Når det spesielt gjelder statsbudsjettet, avga arbeidsordningskomitéen innstilling til Stortinget om fordelingen av rammeområder på komiteene, og fastsatte for øvrig selv fristene for når komiteenes budsjettinnstillinger skulle være avgitt.
I praksis var arbeidsordningskomitéens funksjon i stor grad begrenset til fremdriftsplanen knyttet til budsjettet, og hadde egentlig aldri den sentrale rollen den var tiltenkt når det gjaldt å planlegge saksavviklingen i Stortinget. Arbeidsordningskomitéen ble av Stortinget vurdert til å være et altfor stort forum for å drøfte fremdriften av sakene i komitéene, og ble derfor vedtatt avviklet.
Arbeidsordningskomitéens oppgaver er i dag ivaretatt av Presidentskapet og komitélederne. Komitélederne setter opp tidsplan for sakene i sin komité, og passer på at fristene blir overholdt, og innstillinger levert i tide. Presidentskapet har ansvar for at komitélederne ivaretar disse oppgavene, samt at saksbehandlingsfristene passer inn i Stortingets langtidsprogram.
Schwarzschilds løsning

Schwarzschilds løsning betegner en løsning av Albert Einsteins feltligninger i den generelle relativitetsteorien, først oppdaget av Karl Schwarzschild. Det finnes to typer av Schwarzschilds løsning, én som beskriver tidrommet utenfor en statisk, sfærisk-symmetrisk massefordeling, den såkalte ytre løsningen eller vakuumløsningen, og en indre løsning som beskriver gravitasjonsfeltet innenfor en tilsvarende inkompressibel massefordeling.
Månevenn

Månevenn er et pop-rock band fra Jølster i Sogn og Fjordane. Bandet består av Joakim Hanevold (vokal og akustisk gitar), Tor Ivar Flatjord (gitarer) og Hugo Mølmesdal på tangenter. Tekstene i bandets sanger er skrevet på nynorsk og bandet synger på Sunnfjordsdialekt.
Bandet platedebuterte med EP-en Til alle der ute i 2013. Bandets første langspillplate, Vegen til.., kom i 2015. Her samarbeidet bandet med mellom annet trommeslager Eivind Kløverød og Synnøve S. Bjørset på hardingfele. Dette året ble Månevenn nominert til Luttprisen, som NRK Sogn og Fjordane deler ut. Musikkvideoen til singelen «Made in Norway» ble nominert til publikumsprisen under Sogndal Filmfestival samme år.
7 (Unni Wilhelmsen-album)

7 er et musikkalbum med Unni Wilhelmsen, utgitt den 7. juni 2010. Albumet lå 2 uker på VG-lista og endte med 19.-plass som beste plassering.
Sukao

Sukao – Somalisk Ungdom Kultur og Aktivitets Organisasjon – er en organisasjon for somalisk ungdom. Sukao ble stiftet i 2003. Organisasjonen er et rusfritt og klanfritt tilbud. De arbeider for at somalierne skal delta aktivt i det norske samfunnet. Sukao har som formål å forbedre unge somaliers situasjon i Oslo. De har bl.a. idrettsaktiviteter, folkedans og driver lekselesing.

Sukao er medlem av Velferdsalliansen. 27.08.2013 ble det åpnet konkurs i boet til organisasjonen.
Verdensmesterskapet i trampoline

Verdensmesterskapet i trampoline ble arrangert første gang i 1964 i London, og arrangeres hvert år.
Laliderer Spitze

Turer til toppen

Toppen kan nås fra Scharnitz (964 moh) over Hinterautal langs Isar og Kastenalm fra syd. Dette er en krevende fjelltur, men Lalider Spitze er mer kjent for sine klatreruter. Herzogkante (IV, førstebestigning av Otto, Christian og Paula Herzog 9. august 1911) er en klassisk klatrerute. Tallrike krevende klatreruter finnes i den 900 m høye nordveggen og de nærliggende, bratte Laliderer Wände; de regnes blant de største klippeveggene i Østalpene. Den klassiske Auckenthaler-Weg (VI-) ble først gått i 1932, av Matthias Auckenthaler og H. Schmidhuber
Cupfinalen i fotball for menn 2013

Cupfinalen for herrer 2013 var en fotballkamp som ble spilt mellom Rosenborg Ballklub (RBK) og Molde søndag 24. november 2013 på Ullevaal Stadion, og avsluttet Norgesmesterskapet i fotball for menn 2013. Kampen var den 108. cupfinalen for herrer og den 71. finalen som ble spilt på Ullevaal Stadion. Molde ble cupmestre etter å ha beseiret RBK 4–2.
Norgesmesterskapet i boksing 1981

Norgesmesterskapet i boksing 1981 ble arrangert 14.-15. mars i Tromsø.
Kongepokalen ble vunnet av Kristen Reagan, Vika IF. 
Forbundspokalen ble vunnet av Javid Aslam, Moss BK.
Beste klubb ble B-30.
Jorumbreen

Jorumbreen er en isbre i Antarktis. Den flyter østover og ut i Exasperationfjorden, rett nord for Caution Point, på østkysten av Antarktishalvøya.
Breen ble kartlagt av Falkland Islands Dependencies Survey (FIDS) i 1947 og 1955. UK Antarctic Place-Names Committee (UK-APC) navnsatte den på grunn av den skålformede fronten av breen. «Jorum» er et ord for en stor drikkeskål.
Cheng Jiasui

Cheng Jiasui (kinesisk: 程嘉燧; pinyin: Chéng Jiāsuì; Wade–Giles: Ch'eng Chia-sui); født ca. 1565 i Xiuning i provinsen Anhui i Kina, død 1643) var en kinesisk maler og dikter under Mingdynastiet (1368–1644).
Cheng bodde i Jiading nær Shanghai. Chengs landskapsmalerier var i samme stil som Huang Gongwangs og Ni Zans i deres ville og naturlige stil. Cheng skrev også mange dikt. Sammen med Tang Shisheng (唐时升), Lou Jian (娄坚) og Li Liufang (李流芳) inngår han i gruppen kalt «Jiadings fire lærere» (嘉定四先生)
Angrepet på Bergen 1135

Angrepet på Bergen 1135 avgjorde i første omgang krigen om eneretten til kongemakten i riket mellom samkongene Magnus Sigurdsson og Harald Gille. I Bergen ble Magnus tatt til fange og lemlestet av Haralds menn, og Harald var nå enekonge i Norge. Det var dette slaget som gav Magnus hans tilnavn «Blinde».

Bakgrunn

Harald og Magnus var henholdsvis halvbror og sønn av kong Sigurd Jorsalfare, som døde i 1130. Etter Sigurds død krevde begge to den norske tronen. Konflikten mellom Harald og Magnus var starten på den 110 år lange borgerkrigstiden i Norge. Harald hadde mest støtte i Viken, mens Magnus hadde kontroll over Trøndelag og Vestlandet. Etter nederlaget i Slaget ved Fyrileiv i 1134, vendte Harald Gille tilbake med støtte fra danske kong Erik Emune.
Etter slaget ved Fyrileiv reiste Magnus til Bergen for å sitte der vinteren gjennom. Lendmennene hans rådet ham til å dele riket med Harald, ettersom Haralds styrker vokste. Vinteren 1134–1135 ble ifølge Snorre kalt Muge-vinteren fordi store folkemengder sluttet seg til Harald Gilles parti mot den mindre populære kong Magnus.
Møglestu videregående skole

Historie

Lillesand videregående skole startet opp med undervisning i 1978, da under navnet Møglestu videregående skole, med offisiell åpning 4. desember 1979. I 1990 ble den slått sammen med Birkenes videregående skole på Birkeland, som i stor grad hadde AMO-kurs (Arbeidsmarkedsopplæring) som hovedfelt, og Møglestu fagskole i husstell.
AMO-kursene ble i 1995 flyttet fra AMO-senteret på Birkeland til nyopprettede SEKON (Senter for kompetanse og næringsutvikling) som holdt til i den gamle gårdsbygningen på Møglestu. SEKON holdt etterutdanningskurs og voksenopplæring på oppdrag både fra enkeltbedrifter og arbeidsmarkedsetaten. AMO/SEKON var en avdeling under Møglestu videregående skole frem til 2005. I 2019 byttet skolen navn fra Møglestu videregående skole, til Lillesand videregående skole.

Beliggenhet og byggestart

Skolen ligger på Møglestu i Lillesand, i nærheten av Vestre Moland kirke. 
I utgangspunktet var det meningen at den nye skolen skulle ligge på Birkeland, men etter en politisk kamp ble det i 1974 flertall i fylkestinget for Lillesand.
Arkitektene Kjell Brantzeg og Pål Benestad hentet inspirasjon i Roskilde i Danmark, og tegnet en skole bestående av paviljonger rundt et tun (som i løpet av planleggingen kom under tak som gangarealer). Byggingen av skolen startet november 1977, og var ferdig i juni 1979. Det første kullet ved skolen startet dermed sin undervisning mens skolen fortsatt var en byggeplass. Offisiell åpning av skolen skjedde først 4. desember 1979.

Arkivet

Deler av arkivet etter skolen befinner seg på KUBEN i Arendal. Arkivet omfatter bl.a. møtebøker, journaler, saksarkiv, noen fotografier samt elev- og personalinformasjon.
Vaugirard (Paris Metro)

Vaugirard er en stasjon på metroen i Paris.
Stasjonen betjener linje 12.
Steel Challenge

Steel Challenge er en skytesport utelukkende med stålmål i forskjellige størrelser og plasseringer. Sporten organiseres i Norge av Dynamisk Sportsskyting Norge (DSSN), og internasjonalt av Steel Challenge Shooting Association. Det er om å gjøre å bruke kortest mulig tid på å treffe alle skivene, og konkurransen består av åtte forskjellige standardiserte løyper.
Steel Challenge har mange likheter med IPSC, men har et mer TV- og publikumsvennlig format på grunn av faste løyper og enklere regler. Siden de samme løypene skytes hvert år er Steel Challenge et sted hvor fartsrekorder settes og slås.

Gjennomføring

Alle løypene skytes fem ganger hvor den dårligste tiden tas bort, bortsett fra på «Outer Limits» hvor man bare skyter fire ganger og de tre beste tidene blir tellende. Alle tellende tider blir lagt sammen, og vinneren er utøveren med lavest tid sammenlagt.
Tidligere ble det brukt en spesiell «stopp-skive» som måtte treffes til slutt for at tidtakeren skulle stoppe, men nå brukes i stedet vanlige skytetimere. Skyter man på andre skiver etter stopp-skiven får deltakeren tilleggstid.

Verdensmesterskap

Skytegrenen oppstod i USA, og VM i Steel Challenge har blitt arrangert siden 1981. Verdensmesterskapet kalles World Speed Shooting Championship (WSSC), og har vært arrangert i Piru, California fra 1981 til 2011 (bortsett fra 1994, 1995 og 1996). Fra 2012 har VM blitt arrangert i Frostproof, Florida.

Europamesterskap

Europamesterskapet ble i 2014 arrangert i Nederland, og i tillegg arrangeres det store stevner i Italia og Tyskland.
Øya stadion

Øya som skøytearena

Fra åpninga i 1900 og fram til krigen var Øen stadion i Trondheim en av landets hovedarenaer for hurtigløp på skøyter, der Trondhjems Skøiteklub sto som arrangør av en rekke store mesterskap. 
Det første store skøytestevnet på Øya var europamesterskapet i 1901, der Kristiania-løperen Rudolf Gundersen gikk av med seieren. I 1907 ble det første verdensmesterskapet arrangert, og Øya hadde VM også i 1911, 1926 og 1933, og EM i 1930. Etter krigen er det bare arrangert to internasjonale mesterskap på Øya, det uoffisielle EM i 1946 og VM for kvinner i 1966.
Øya ble nedlagt som skøytebane etter at den nye Leangen kunstisbane sto ferdig i 1979.
Det er tre ganger notert verdensrekord på langdistansene på Øya. I 1912 gikk Oscar Mathisen 10 000 m på 17.36,4, og i 1917 gikk Kristian Strøm 5 000 på 8.33,7. I 1951 gikk Hjalmar Andersen ned Kornél Pajors to år gamle rekord fra Davos med seks sekunder til 8.07,3 på Øya stadion.

Friidrettsarena

Anlegget regnes som hjemmebane for SK Freidig og har vært brukt som arena for Norgesmesterskapet i friidrett hele 8 ganger, i 1902, 1909, 1916, 1925, 1948, 1953, 1958 og 2008.

Fotballarena

Finalen i Norgesmesterskapet i fotball for menn 1916 ble spilt på Skøitebanen som den ble kalt. Frigg slo Ørn 2–0.
RS «Risør»

RS «Risør» var en av Redningsselskapets redningsskøyter. Hun ble bygget i 1911. På morgenen 5. desember 1913 forsvant hun sporløst. «Risør» er den eneste av Redningsselskapets skøyter som er forsvunnet sporløst.
Cato Sanden

Karriere

Cato Sanden var med å starte countryrockbandet Flying Norwegians i 1973 sammen med Jarle Zimmermann, Rune Walle, Gunnar Bergstrøm og Johannes Torkelsen. I 1984 debuterte han som soloartist med albumet Cato Sanden etter at Åge Aleksandersen hadde overbevist ham om at han hadde godt nok låtmateriale til dette. For dette vant han Spellemannprisen 1984 i klassen roots & country.  Senere ga Sanden ut en rekke album og mottatt flere gullplater. Den andre platen, Living Today, ble Norges mest solgte i 1986. På denne platen var Cato Sandens største hit, «Let's Go For Freedom». For tredje album Once a Hero, vant han Spellemannprisen 1987 innen roots & country.
Like før sin død var han i ferd med å gjenforene Flying Norwegians, og de opptrådte på scenen bare en uke før han plutselig døde av hjerteinfarkt i sitt hjem på Askøy.
Grillkrydder

Grillkrydder er en krydderblanding som brukes i grillretter som for eksempel kjøtt. Grillkrydder består av salt, paprika, løk, svart pepper, tomat, selleri og andre krydder.
I smak er grillkrydder er også veldig likt krydderblandingen Piffi.
Jabril ibn Bukhtishu

Jabril ibn Bukhtishu eller Jibril ibn Bakhtisha (død 828/29), også skrevet Bakhtyshu, var en lege på 700–800-tallet tilhørende den assyriske nestoriansk-kristne slekten Bukhtishu, som stilte med flere fremtredende leger ved Akademiet i Gundishapur. Han var syriansktalende.
Han var barnebarn av Jirjis ibn Jibril.
Han var livlege for Ja'far Barmakiden, deretter i 805–6 for Harun al-Rashid og senere for al-Ma'mun.
Han ble begravet i klosteret St. Sergios i Madain (Ctesiphon).
Han forfattet flere medisinske verker og utøvde stor innflytelse på den vitenskapelige vekst og utvikling i Bagdad. Han gjorde meget for å anskaffe greske mesisinske manuskripter og begunstiget oversetterne.
Ryolitt

Ryolitt (eller liparitt) er en ekstrusiv magmatisk bergart med felsisk sammensetning. Ryolitt har gjerne lys farge, ofte blålig grå med lyse striper, og den kalles derfor ofte årekvarts. Den består vanligvis av mineraler som kvarts, feltspat og plagioklas. Ryolitt har stort sett samme kjemiske sammensetning som granitt. Dersom ryolitten kjølnes for raskt rekker det ikke å dannes krystaller, og isteden blir det vulkansk glass; obsidian. Ved langsommere avkjøling dannes mikrokrystallinske strukturer.
Mikrokrystallinsk ryolitt kan ha tilnærmet samme spaltningsegenskaper som flint, og ble som denne brukt i steinalderen til å tilvirke våpen og redskaper. Slik ryolitt forekommer ganske sjelden, men på Siggjo i Bømlo, Hordaland, er det en stor forekomst. Her har det i yngre steinalder vært brutt ryolitt over flere dekar, og gjenstander og avslag fra dette materialet er funnet på boplasser over hele det søndre vestlandsområdet.
Rafael Márquez

Landslaget

Márquez var en selvfølgelig spiller for Mexico under fotball-VM i 2006 og svarte med å spille en god turnering. Mexico kom så langt som til 8-delsfinalen. Der tapte laget 1–2 for Argentina etter ekstraomganger.
Han ble tatt ut i Mexicos tropp til FIFA Confederations Cup 2017 i Russland.
Han ble tatt ut i Mexicos tropp til VM i fotball 2018 i Russland. Han spilte 3 kamper i VM. Han kom inn som innbytter mot Tyskland og Sør-Korea, mens han staret åttendedelsfinalen mot Brasil.
Han spilte sin siste kamp som fotballspiller da Mexico røk ut i åttendedelsfinalen i VM i fotball 2018 mot Brasil.
Beriqua

Utbredelse

Arten er utbredt i Sør-Afrika (Kapp-provinsen).
Femundshytta

Femundshytta var ei smeltehytte i Tufsingdalen i Os kommune i Hedmark. Den ble brukt til å smelte kobber som ble utvunnet på Røros. I dag er det bare tuftene igjen av hytta.
Femundshytta og området rundt ble i 2010 innlemma i oppføringa Røros bergstad og Circumferensen på UNESCOs verdensarvliste.
Serie A 1954–1955

Serie A er den italienske toppdivisjonen i fotball. Den ble opprettet i 1898. Det italienske fotballforbundet står for organiseringen av ligaen. AC Milan vant sin 5. ligatittel denne sesongen.